*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*180. számú előterjesztés*

Bátaszék Város Önkormányzat Képviselő-testületének 2022. szeptember 28-án

16 órakor megtartandó ülésére

Javaslat a Bátaszékért Marketing Nonprofit Kft. 2022. évi üzleti tervének módosítására

|  |
| --- |
| **Előterjesztő:** Dr.Bozsolik Róbert polgármester  Csötönyi László ügyvezető  **Készítette**: Csötönyi László ügyvezető  Dr. Firle-Paksi Anna aljegyző    **Törvényességi ellenőrzést végezte:** ---------------------  **Tárgyalja:**  PG Bizottság  KOIS Bizottság |

**Tisztelt Képviselő- testület!**

Bátaszék Város Önkormányzatának Képviselő-testülete (a továbbiakban: Képviselő-testület) 214/2022. (IX.19.) önkormányzati határozatával felkérte a Bátaszéki Közös Önkormányzati Hivatalt, hogy a soron következő testületi ülésre készítsen előterjesztést arra vonatkozóan, hogy a Bátaszékért Marketing Nonprofit Kft. (a továbbiakban: Nkft.) **ügyvezetője jogviszonyának 2022. október 1. napjával, felmentéssel történő megszüntetése milyen jogi és pénzügyi következményekkel járna.**

Tájékoztatjuk a Képviselő-testületet, hogy a Nkft. ügyvezetőjének 2018.01.01. napjától 2022. december 31. napjáig tartó határozott időtartamra szóló munkaszerződése van. A munkaviszony létesítését a Képviselő-testület 298/2017. (XI.29.) önk-i határozatával hagyta jóvá.

A munka törvénykönyvéről szóló 2012. évi I. tv. (a továbbiakban: Mt.) hatályos rendelkezései szerint a jelenlegi helyzetben 2022. október 1. napjával egy mód van megszüntetni az ügyvezető jogviszonyát, mégpedig azonnali hatályú felmondással.

*„79. § (1)* ***Azonnali hatályú felmondással - indokolás nélkül - megszüntetheti***

*a) a fél a munkaviszonyt a próbaidő alatt,*

*b) a munkáltató a határozott idejű munkaviszonyt.*

*(2) Az (1) bekezdés b) pont szerinti megszüntetés esetén* ***a munkavállaló*** *jogosult tizenkét havi, vagy ha a* ***határozott időből hátralévő idő egy évnél rövidebb, a hátralévő időre járó távolléti díjára.”***

**Nem javasoljuk az ügyvezető munkaviszonyának azonnali hatályú felmondását, hiszen távolléti díjként az év hátralévő részére ugyanúgy ki kellene fizetni a betervezett bérének megfelelő összeget távolléti díjként. Az ügyvezetői feladatokat pedig ideiglenesen más – megfelelő végzettséggel rendelkező - a Nkft. alkalmazásában már meglévő vagy új munkavállaló kellene ellássa, továbbá az év elején elnyert kulturális ágazatot érintő bértámogatás arányos részét is valószínűsíthetően elveszítené a Nkft. Mindezek további költségnövekedést okoznának.**

A Képviselő-testület 215/2022. (IX.19.) önkormányzati határozatával felkérte a Bátaszéki Közös Önkormányzati Hivatalt, hogy a soron következő testületi ülésre készítsen előterjesztést arra vonatkozóan, hogy **a Petőfi Sándor Művelődési Házban működő egyesületek és közösségek átmeneti, 2022. október 1. napjától történő más helyszínre történő áthelyezése megoldható-e és ez milyen mértékű energiaár megtakarítást eredményezne.**

A Képviselő-testület által 2022. márciusában elfogadott szakmai tervnek megfelelően, az alábbi szervezeteknek, az alábbi bontásban ad otthont a Művelődési Ház.:



A Képviselő-testület kérésének megfelelően a Nkft. megkereste a fenti szervezeteket, csoportokat, akik írásban nyilatkoztak arról, hogy programjaikat, próbáikat meg tudnák-e oldani a Művelődési Házon kívüli helyszíneken.

**Nincs lehetősége a próbáinak, programjainak a Petőfi Sándor Művelődési Háztól eltérő helyszínen történő megtartására:**

Bátaszéki Nyugdíjas Egyesületnek,

Best Street Team-nek,

Nóri Fitt Aerobic-nak,

Szenior Tánccsoportnak,

Heimat Német Nemzetiségi Tánccsoportnak,

Napsugár Nyugdíjas Egyesületnek.

**A nyugdíjas tornacsoport vezetője még nem tudott válaszolni**, keresi a helyet, ahová mehetnének.

**Bátaszéki Felvidék Néptánc Egyesület a táncpróbáit meg tudja tartani a Petőfi Sándor Művelődési Háztól eltérő helyszínen, de az egyesület rendezvényeit** (pl.: karácsonyi rendezvény vagy szponzor bál) **nem.**

Amennyiben a – civil szervezeteknek otthont adó - Petőfi Sándor Művelődési Ház Nagyterme és Zöld terme 2022. október 1. napjától nem lenne látogatható, így nem kellene ezeket a tereket felfűteni, becslésünk szerint csak az épület 16,6%-át kellene fűteni.

2022. évre a Nkft. üzleti tervébe – a Tájház és a Művelődési Ház – gáz és villamos-energia szükségleteinek fedezésére **1.049.000 Ft került betervezésre**.

Korábban becslésre került, hogy az energiaár emelkedés következtében a Tájház és a Művelődési Ház gáz- és villamosenergia költségei (2022. december 31. napjáig) megközelítőleg 2.169.000 Ft összeggel növelik majd a társaság kiadását.

Amennyiben október 1. napjától a termek lezárásra kerülnének az éves gáz és villamos-energia szükséglet fedezésére **1.062.000 Ft összeget kellene biztosítani.**

A termek bezárásával **a becslés szerint 13.000 Ft összegű lenne az energiaár emelkedés többletköltsége.**

**Míg pénzügyileg vonzó lehet a fenti lehetőség, jogilag több akadályba is ütközik:**

*„76. § (1)* ***A települési önkormányzat kötelező feladata a helyi közművelődési tevékenység támogatása.***

*(2) A települési önkormányzat az (1) bekezdésben meghatározott feladatát a (3) bekezdés szerinti közművelődési alapszolgáltatások - a települési önkormányzat eltérő adottságaira figyelemmel történő - megszervezése, a 80. §-ban meghatározott pénzügyi támogatás biztosítása, valamint a közművelődés 82-83. §-ban szabályozott helyi lakossági képviseletének biztosítása révén (a továbbiakban együtt: közművelődési feladatok) látja el.*

*(3)* ***A közművelődési alapszolgáltatások:***

*a)****művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,***

*b) a közösségi és társadalmi részvétel fejlesztése,*

*c) az egész életre kiterjedő tanulás feltételeinek biztosítása,*

*d) a* ***hagyományos közösségi kulturális értékek átörökítése feltételeinek biztosítása,***

*e) az amatőr alkotó- és előadó-művészeti tevékenység feltételeinek biztosítása,*

*f) a tehetséggondozás- és -fejlesztés feltételeinek biztosítása, valamint*

*g) a kulturális alapú gazdaságfejlesztés.”*

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 78/J. §-a szerint:

*„(1) Közművelődési intézmény - ideértve a közművelődési megállapodás keretében működtetett intézményt is - létesítése,* ***átszervezése****, megszüntetése, valamint* ***tevékenységének 2 hónapon túli szüneteltetése esetén a testületi döntés meghozatala előtt 30 nappal a miniszter és a 82. § szerinti Közművelődési Kerekasztal véleményét be kell szerezni, és annak tartalmát a képviselőtestülettel ismertetni kell****.*

*(2) Ha a miniszter és a Közművelődési Kerekasztal a megkereséstől számított 30 napon belül nem nyilvánít véleményt, úgy kell tekinteni, hogy a megkeresésben foglaltakkal egyetért. A miniszter és a Közművelődési Kerekasztal véleménye a képviselőtestületet nem köti döntése meghozatalában.*

*(3) Az (1) bekezdés szerinti* ***átszervezésnek minősül minden olyan fenntartói döntés****, amely az alapító okiratnak vagy a* ***közművelődési megállapodásnak*** *a közművelődési intézmény megnevezésében, székhelyében****, a közművelődési feladatellátást érintő telephelye megjelölésében*** *vagy törlésében, a* ***közművelődési intézmény alaptevékenységében****, a közművelődési feladatellátást érintő kormányzati funkciók, illetve a* ***közművelődési alapszolgáltatások megjelölésében vagy törlésében következik be.*** *Nem minősül átszervezésnek a jogszabályváltozásból eredő kötelező módosítás, illetve az olyan vagyont érintő döntés, amely vagyon a feladatellátáshoz a továbbiakban nem szükséges.”*

**A fentiekre tekintettel 2022. október 1. napjától – 2022. december 31. napjáig nem javasoljuk bezárni a Petőfi Sándor Művelődési Ház Nagytermét és Zöld termét.**

**Mindannyiunk előtt ismert, hogy az önkormányzat gazdasági helyzetét is nagymértékben befolyásolta a háborús veszélyhelyzet okozta drasztikus energia-áremelkedés és a nyugat-európai energiahiány miatt kialakult energia-veszélyhelyzet. Amennyiben ez a helyzet az önkormányzatot arra kényszeríti, hogy feladataiból elhagyjon, javasolt előbb az önként vállalt feladatokat csökkenteni, csak ezt követően kellene megfontolni a kötelező feladatellátás csökkentésének lehetőségeit.**

Amennyiben a közösségek számára más helyszínt biztosítana Bátaszék Város Önkormányzata átszervezés folytán, valószínűsíthető, hogy az abból eredő költségek a csoportok nagy létszámára és találkozásaik gyakoriságára tekintettel máshol is energia fogyasztás növekedést mutatna, amelyet valószínűleg az Önkormányzatnak később kompenzálnia kellene.

**ÜZLETI TERV:**

Bátaszékért Marketing Nonprofit Kft. (a továbbiakban: Nkft.) 2022. évi üzleti tervét Bátaszék Város Önkormányzatának Képviselő-testülete (a továbbiakban: Képviselő-testület) **69.145.000 Ft bevétel és ugyanennyi kiadás tervezésével elfogadta.**

A VI. Bátaszéki Bornapok program kapcsán a Nkft. 2022. évi üzleti terve több alkalommal is tárgyalásra került a Képviselő-testület ülésein. Az ülések eredményeképpen, összességében az a döntés született, hogy a VI. Bátaszéki bornapok rendezvény nem kerül az idei évben megrendezésre és az ehhez kapcsolódó korábban megkötött vállalkozási szerződés megszüntetésre került (így az üzleti tervnek mind a kiadási, mind a bevételi oldala 13.636.000 Ft + ÁFA értékkel történő csökkentése szükséges).

Ezen döntések üzleti terven történő átvezetése kapcsán realizálódott a 2022. évi üzleti tervet érintő tervezési hiba: VI. Bátaszéki Bornapok rendezvényhez kapcsolódó – a fent említett vállalkozási szerződésen kívüli - bevételre (faházak bérbeadásából és a szponzorációs szerződésekből származó bevételre) a Nkft. működési kiadásai kerültek rátervezésre. Olyan működési kiadások, amelyekről a közművelődési megállapodás keretében kellett volna megegyezni, **összességében 5.680.000 Ft kiadás.**

A tavaszi tervezésnél még nem került figyelembevételre, hogy a Bátaszék belterület 1065/2 hrsz-ú, természetben a 7140 Bátaszék, Kossuth u. 105. szám alatti ingatlan átadása megakadt, így a Nkft. 2022 évben is számolhat a fenti ingatlant érintő bérleti díj bevétellel és számlázhat az E.R.Ö.V. Zrt.-nek. Ennek megfelelően **a 2022. évi üzleti terv II. számú módosításánál ezidáig nem tervezett** **1.200.000 Ft bevételt tervez a társaság.**

A Képviselő-testület az önkormányzat 2022. évi költségvetésében a jubileumi testvértelepülési kapcsolatok ünneplésére 1.000.000 Ft összeget biztosított, ennek átvezetése is szükséges mind az üzleti terven, mind a közművelődési megállapodáson.

A Képviselő-testület a 2022. szeptember 19-ei ülésén egyetértett abban, hogy az Adventi Forgatag és a 70 éven felüliek karácsonya rendezvényt (megrendezés költsége: 900.000 Ft) meg kívánja tartani.

A Képviselő-testület egy olyan javaslat kidolgozását kérte, amelyben a Petőfi Sándor Művelődési Házban működő egyesületek és közösségek átmeneti, 2022. október 1. napjától más helyszínen történő áthelyezése következtében az energiaár megtakarítás kimutatható.

A Bátaszékért Marketing Nkft. – a fentiek figyelembevételével - két megoldási javaslatot dolgozott ki a jelenlegi helyzet megoldására ezt az 1. és 2. számú javaslatok alatt ismerheti meg a T. Képviselő-testület.

1. **számú üzleti terv javaslat:**

Az 1. számú javaslat szerint - amely számszerűsíthetően a mellékelt excel táblázat „1. sz. javaslat” oszlopában látható – a Karácsonyváró rendezvény elmaradna. Emellett vannak olyan rendezvények, amelyek már a lehető legtakarékosabb módon megrendezésre kerültek, ennek következtében nem került felhasználásra minden esetben a tervezett összeg. Összességében 1.580.000 Ft összeget sikerülne így felszabadítani, így **a különbözet** – a korábbi 4.480.000 Ft helyett - **2.900.000 Ft.**

Előzetes kalkulációk szerint az **energiaár emelkedés** következtében a Tájház és a Művelődési Ház gáz- és villamosenergia költségei **megközelítőleg 2.169.000 Ft összeggel növelik majd a társaság kiadását**.

**A fentiek fedezésére, Nkft. betervezett közművelődési feladatainak ellátásához együttesen 5.069.000 Ft szükséges (amely magában foglalja a megemelkedett energiaárakat és a két rendezvény költségét is).**

A következő táblázatban 2022. január 1. napjától 2022. december 31. napja közötti időszakra vonatkozóan megjelölésre kerültek az egyes közfeladatokhoz szükséges kompenzáció mértéke: Áthúzva a Képviselő-testület által korábban elfogadásra került kompenzáció éves mértéke, mellette pedig az összeg, amelyre ténylegesen szükség van, hogy a közművelődési feladatok ellátásával kapcsolatosan felmerülő kiadások az 1. számú javaslat szerint fedezésre kerüljenek (átcsoportosításra is sor kerülne, továbbá az 1.000.000 Ft testvértelepülési programok megszervezésére nyújtott kompenzáció is átvezetésre kerülne)

|  |  |  |  |  |
| --- | --- | --- | --- | --- |
|  | Közfeladat megnevezése | A közfeladathoz kapcsolódó kompenzáció mértéke | A közfeladathoz kapcsolódó egyéb kiadások kompenzálása | **Kompenzáció összesen:** |
| 1. | Közművelődés- hagyományos közösségi kulturális értékek gondozása- feladatok ellátása | ~~25 613 000 Ft~~  31 038 000 Ft | ~~7 319 000 Ft~~  7 222 000 Ft | ~~32 932 000 Ft~~  38 260 000 Ft |
| 2. | Múzeumi, kiállítási feladatok | ~~570 000 Ft~~  1 311 000 Ft | 0 | ~~570 000 Ft~~  1 311 000 Ft |
| 3. | Egyéb kiadói tevékenység | 3 711 000 Ft | 0 | 3 711 000 Ft |
|  | **Mindösszesen:** | **~~29 894 000 Ft~~**  **36 060 000 Ft** | **~~7 319 000 Ft~~**  **7 222 000 Ft** | **~~37 213 000 Ft~~**  **43 282 000 Ft** |

Megjegyzést érdemel, hogy a tervezett és év közben megvalósuló kisebb-nagyobb programok megvalósításán túl szinte **mindennap** (minden hétköznap, és alkalmanként hétvégén is) **foglalt délutántól estig a Petőfi Sándor Művelődési Ház összes használható terme.** **Kijelenthető, hogy a rezsi költségek csökkentése céljából a Művelődési Ház használatának korlátozása esetén** az Európa-bajnok **Best Street Team** is elveszítené a próbái helyszínét, de a **szeniortáncosok**, **Bencs Eszter tornászai** és a **Nóri Fitt Aerobic csapata** is terem nélkül maradna/maradnának. A **Napsugár Nyugdíjas Egyesület** tagjai évtizedek óta a művelődési házban tartják az összejöveteleiket minden héten. A **Bátaszéki Felvidék Néptánc Egyesület tipegői**, az **utánpótlás csoport** és a felnőtt csapat is a házban próbál hetente több alkalommal, és van, amikor hétvégén is. A **Heimat Német Nemzetiségi Táncsoport tagjai a német házban és a művelődési házban is próbálnak**, illetve készülnek a fellépéseikre. A Petőfi Sándor Művelődési Ház az egyetlen olyan közművelődési intézmény, ahol komolyabb kiállításokat és előadásokat lehet tartani. Hiába kapott házat a magyarországi német, a bukovinai székely és a felvidéki közösség, a nagyobb rendezvényeiket (bálok, ünnepi műsorok) csak a művelődési házban tudják megtartani. Már januárban elindulnak azok a programok, amelyekre nemcsak a város lakosságát várják, hanem a bátaszéki intézmények **diákjai** is magukba szívhatják a közművelődés, a kultúra alapjait. Kézműves foglalkozásokat tartunk **óvodásoknak** és **általános iskolásoknak**, az iskolai hangversenyek és színházi előadások állandó helyszíne a ház. Báloknak csak szinte a Művelődési Ház ad otthont. Már év elején elkezdik a próbáikat a II. Géza Gimnázium tanulói a gálára, illetve a királyi hódolatra, ősszel pedig heteken keresztül nálunk próbálnak a szalagtűzőjükre. Az általános iskolások a Dorottya-napra készülnek heteken át a művelődési házban, és ha szükséges, az egész rendezvényt itt tartják. A korlátozások miatt a gimnázium nálunk tartotta a szülői értekezleteit, a tanulmányi tájékoztatóit, a Pécsi Tudományegyetem és a Szegedi Egyetem oktatói is a művelődési házban tudták a gimnazistákat tájékoztatni a továbbtanulási lehetőségekről, de a Géza-napi versmondó verseny helyszíne is a Petőfi Sándor Művelődési ház volt.

Mindezek biztosításához szükség van az Önkormányzat segítségére.

Kérjük a T. Képviselő-testületet, hogy – a fentiek figyelembevételével - a társaság 2022. évi közművelődési feladatainak ellátásához **további 5.069.000 Ft összegű kompenzációt biztosítson** az 1.számú határozati javaslat elfogadásával:

**1.számú H a t á r o z a t i j a v a s l a t :**

**a Bátaszékért Marketing Nkft.-vel kötött közművelődési megállapodás X. számú módosításának jóváhagyására**

Bátaszék Város Önkormányzata Képviselő-testülete

1. a Bátaszékért Marketing Nonprofit Kft. 2022 évi közművelődési feladatinak ellátására további 5.069.000,- Ft kompenzációt biztosít

aa) amelyből 4.169.000 Ft összeget az önkormányzat 2022. évi költségvetésében a VP. piac beruházás céltartalékban lévő keret terhére,

ab) 900.000 Ft összeget pedig az önkormányzat 2022. évi költségvetésének általános tartalék keret terhére;

1. korábban, a jubileumi testvértelepülési kapcsolatok ünneplésére - az önkormányzat 2022. évi költségvetés dologi kiadásainak terhére - biztosított 1.000.000 Ft összeget jelen közművelődési megállapodás módosításával adja át;
2. felhatalmazza a város polgármesterét a fenti kompenzációk összegével megemelt Közművelődéi megállapodás módosításának aláírására.

*Határidő:* 2022. október 7.

*Felelős:* Dr. Bozsolik Róbert polgármester

(a módosítás aláírásáért)

*Határozatról értesül:* Bátaszékért Marketing Nkft.

Bátaszéki KÖH Pénzügyi Iroda

irattár

Második alkalommal módosításra kerülő üzleti terv jelen előterjesztés mellékletét képezi. A módosítás tartalmazza: a Bornapok elmaradásával kapcsolatos bevételi és kiadási oldal csökkentéseket, a közművelődési megállapodás módosítása szerinti megemelt kompenzáció mértékét, a Bátaszék belterület 1065/2 hrsz-ú ingatlanhoz kapcsolódó bérleti díj bevételt, a három nagyobb rendezvényre szánt összeg átcsoportosításából és a jubileumi testvértelepülési kapcsolatok ünneplésére biztosított 1.000.000 Ft összeg átvezetéséből eredő változásokat.

Kérjük a T. Képviselő-testületet, hogy a társaság 2022. évi üzleti tervének II. számú módosítását a 2. számú határozati javaslattal fogadja el.

**2. számú H a t á r o z a t i j a v a s l a t :**

**Bátaszékért Marketing Nkft. 2022. évi üzleti terve II. számú módosításának elfogadására**

Bátaszék Város Önkormányzata Képviselő-testülete – a tulajdonosi jogkörében eljárva – a Bátaszékért Marketing Nkft. 2022. évre vonatkozó módosított üzleti tervét

a.) 57 098 000,- Ft tervezett bevétellel és

b.) 57 098 000,- Ft tervezett kiadással

elfogadja.

*Határidő*: 2022. október 7.

*Felelős:* Kondriczné dr. Varga Erzsébet jegyző

(a határozat megküldéséért)

*Határozatról értesül*: Bátaszékért Marketing Nkft.

Bátaszéki KÖH Pénzügyi Iroda

irattár

1. **számú üzleti terv javaslat:**

**A 2022. szeptember 19-ei ülésen a Képviselő-testület egy olyan javaslat kidolgozását kérte**, amelyben a Petőfi Sándor Művelődési Házban működő egyesületek és közösségek átmeneti, 2022. október 1. napjától más helyszínen történő áthelyezése következtében az energiaár megtakarítás kimutatható. A mellékelt excel táblázatok 2. számú javaslat oszlopában számszakilag kimutatásra került a megtakarítás.

Az 1. javaslathoz hasonlóan az Idősek napja rendezvény elmaradna, de az Adventi Forgatag és a 70 éven felüliek karácsonya megtartásra kerülne. Emellett vannak olyan rendezvények, amelyek már a lehető legtakarékosabb módon megrendezésre kerültek, ennek következtében nem került felhasználásra minden esetben a tervezett összeg. Összességében 1.580.000 Ft összeget sikerülne így felszabadítani, így a különbözet – a korábbi 4.480.000 Ft helyett - **2.900.000 Ft.**

Ha a Művelődési Házat nem biztosítaná a Nkft. a közösségek, civil szervezetek számára - az előterjesztés első felében levezetett kimutatások szerint – további **13.000 Ft** összegű kompenzáció lenne szükséges az energiaárak vonatkozásában.

**A 2. számú javaslat esetében összesen, további 2.913.000 Ft összegű kompenzáció biztosítása lenne szükséges, de ez a javaslat az önkormányzat kötelező feladatellátásával nem összeegyeztethető, úgy, hogy a civil szervezetek, egyesületek más helyszínen történő működése nem megoldott.**